Valur hefur yfirhöndina gegn Haukum í baráttunni um Íslandsmeistaratitil karla í handbolta. Valsmenn unnu í gærkvöldi fyrri leik liðanna í úrslitaeinvíginu með þremur mörkum.
Valur tók stórt skref í átt að Íslandsmeistaratitli karla í handbolta í gærkvöld. Liðið vann þá deildarmeistara Hauka 32-29 í fyrri leik úrslitaeinvígisins.
Leikurinn var jafn og spennandi til að byrja með, spilað var á heimavelli Vals á Hlíðarenda. Valur náði svo yfirhöndinni og var betra liðið lengst af. Í leikhléi var staðan 19-14 fyrir Val. Haukar náðu aðeins að saxa á forystuna í síðari hálfleik en munurinn lengst af 2-3 mörk. Heimir Óli Heimisson minnkaði hann í eitt mark þegar tæpar tíu mínútur voru eftir en niðurstaðan þriggja marka sigur Vals 32-29. Anton Rúnarsson skoraði níu mörk fyrir Valsara og þeir Heimir Óli og Geir Guðmundsson sex hvor fyrir Hauka. Liðin mætast aftur á föstudaginn og þá þurfa Haukar að vinna með fjórum mörkum til að tryggja sér Íslandsmeistaratitilinn. Ef leikurinn endar með þriggja marka sigri Hauka vinnur það lið sem skoraði fleiri mörk á útivelli.
Úrslitaeinvígið í körfubolta karla hefst svo í kvöld. Þar mætast deildarmeistarar Keflavíkur og Þór Þorlákshöfn og vinna þarf þrjá leiki til að verða Íslandsmeistari. Leikurinn í kvöld verður spilaður í Keflavík.
Markaðsvirði gosdrykkjaframleiðandans Coca Cola hrundi eftir uppátæki Portúgalans Cristiano Ronaldo á blaðamannafundi á HM í fyrradag. Hann ýtti tveimur kókflöskum sem hafði verið stillt upp á borðinu fyrir framan hann til hliðar, tók upp vatnsflösku og hvatti áhorfendur til að drekka frekar vatn. Atvikið vakti mikla athygli og hlutabréfin í Coca Cola lækkuðu í kjölfarið í verði. Markaðsvirði fyrirtækisins er talið hafa lækkað um fjóra milljarða dollara eða um 486 milljarða íslenskra króna. Fyrirtækið sendi frá sér yfirlýsingu þar sem segir að leikmönnum sé boðið upp á þrenns konar drykki; kók, sykurlaust kók og vatn og að fólki sé frjálst að drekka það sem það vill.
Valur hefur yfirhöndina gegn Haukum í baráttunni um Íslandsmeistaratitil karla í handbolta. Valsmenn unnu í gærkvöldi fyrri leik liðanna í úrslitaeinvíginu með þremur mörkum. 